Rettens dom (Femte Afdeling) af 10. juni 2009 –

ArchiMEDES mod Kommissionen

(Forenede sager T-396/05 og T-397/05)

»Voldgiftsklausul – kontrakt vedrørende et renoveringsprojekt for et byejendomskompleks – tilbagebetaling af en del af forskudsbetalingerne – påstand om, at Kommissionen tilpligtes at betale restbeløbet – modpåstand nedlagt af Kommissionen – annullationssøgsmål – beslutning om tilbagesøgning – debetnota – sagsakter af kontraktmæssig karakter – afvisning – modregning i fordringer«

1. Annullationssøgsmål – søgsmål, som reelt vedrører en tvist af kontraktmæssig karakter – Fællesskabets retsinstanser ikke kompetente – afvisning (Art. 230 EF, 238 EF, 240 EF og 249 EF) (jf. præmis 54 og 55)

2. Retspleje – tvungen intervention – påstand baseret på principper, der er fælles for medlemsstaternes procesret – ingen mangel ved Rettens procesreglement med hensyn til tredjemænds processuelle status – påstand ikke taget til følge (Rettens procesreglement, art. 115 og 123) (jf. præmis 70-72)

3. Retspleje – indbringelse af sag for Retten på grundlag af en voldgiftsklausul – kontrakt, der tildeler fællesskabsstøtte til gennemførelse af et renoveringsprojekt for et byejendomskompleks – Kommissionens ensidige ophævelse af kontrakten (art. 238 EF) (jf. præmis 80-82, 90-99, 103-109 og 113-122)

4. Retspleje – indbringelse af sag for Retten på grundlag af en voldgiftsklausul – kontrakt, der tildeler fællesskabsstøtte til gennemførelse af et renoveringsprojekt for et byejendomskompleks – Kommissionens ensidige ophævelse af kontrakten (art. 238 EF) (jf. præmis 125-134 og 137-139)

5. Annullationssøgsmål – retlig interesse – anbringende om tilsidesættelse af væsentlige formforskrifter – annullation, der kun kan give anledning til en ny beslutning, der er identisk med hensyn til realiteten – ingen interesse (art. 230 EF) (jf. præmis 140)

Angående

– i sag T-396/05, en påstand om annullation i henhold til artikel 230 EF dels af Kommissionens beslutning om tilbagesøgning af forskudsbetalinger inden for rammerne af en kontrakt mellem Kommissionen og sagsøgeren, dels af Kommissionens beslutning om at nægte sagsøgeren at foretage modregning i fordringer

– i sag T-397/05, en påstand om kontraktansvar med hjemmel i artikel 238 EF, hvorved Kommissionen søges pålagt at betale det resterende beløb i henhold til samme kontrakt.

Konklusion

1) I sag T-396/05, sagen afvises, i det omfang den er anlagt til prøvelse af debetnota nr. 3240705638 og af Kommissionen for De Europæiske Fællesskabers beslutning om tilbagesøgning i skrivelse af 30. august 2005.

2) I sag T-396/05, det er ufornødent at tage stilling til påstanden om annullation af Kommissionens beslutning i skrivelse af 5. oktober 2005 om over for Architecture, microclimat, énergies douces – Europe et Sud SARL (ArchiMEDES) at foretage modregning i deres gensidige fordringer.

3) I sag T-397/05, Kommissionen for De Europæiske Fællesskaber frifindes.

4) I sag T-397/05, ArchiMEDES betaler Kommissionen 148 256,86 EUR med tillæg af morarenter svarende til den i fransk ret lovbestemte sats, idet denne sats ikke må overstige 5,5% pr. år, og indtil fuldstændig indfrielse af det skyldige beløb har fundet sted.

5) I sag T-396/05, bærer ArchiMEDES sine egne omkostninger og betaler halvdelen af Kommissionens omkostninger, herunder omkostningerne i sag T-396/05 R vedrørende foreløbige forholdsregler.